Regstappe kom ná ‘verkragting’-bewerings by US-betogingTiaan Esterhuizen van AfriForum Jeug maak Donderdag die JH Marais-standbeeld op die US-kampus skoon nadat betogers dit glo met modder besmeer het. Foto: AfriForum AfriForum Jeug sal moontlik ŉ saak van laster teen lede van Open Stellenbosch aanhangig maak nadat lede van dié organisasie beweer het dat verteenwoordigers van AfriForum Jeug hulle met verkragting gedreig het. Marcus Pawson, woordvoerder van AfriForum Jeug, het gesê die organisasie het sy regspan opdrag gegee om ŉ saak van laster te ondersoek. “Verkragting is een van die afskuwelikste misdade denkbaar. Met Open Stellenbosch se optrede bewys hulle nie net dat hulle nie tussen feit en fiksie kan onderskei nie, maar dat hulle bitter onsensitief teenoor die slagoffers van hierdie walglike daad staan,” het Pawson gesê. Maroela Media het vroeër berig dat ŉ groep vrouebetogers Vrydagaand ŉ boekbekendstelling by die US Woordfees ontwrig het deur op die verhoog te hardloop en te sing en te dans. Die betogers het beweer hul betoging was uit protes teen lede van AfriForum wat hulle glo Donderdag tydens ŉ woordewisseling op die kampus met verkragting gedreig het. Pawson het die bewerings ten sterkste ontken en gesê dat AfriForum op ’n Christelike grondslag funksioneer en ’n streng beleid volg dat sy optrede altyd moreel regverdigbaar moet wees. “Hoewel die voorval waarna Open Stellenbosch verwys deeglik met videomateriaal gedokumenteer is, kon dié groep geen bewyse vir hul lasterlike bewerings bied nie. AfriForum Jeug se regspan sal vandag ’n prokureursbrief op dié organisasie se leierskap beteken,” het Pawson gesê.